Titane van die tennisbaan!Novak Djokovic van Serwië (14 Julie 2019) (Foto: @Wimbledon/Twitter) Net ’n rapsie ná 15:00 vanmiddag het Roger Federer die Wimbledon-manseindstryd teen Novak Djokovic met ’n kishou begin. Vyf stelle en amper vyf ure later, het die 37-jarige Switserse held homself met ’n voorhandhou misreken en die bal die Londonse rug ingeslaan. Sodoende het Djokovic die langste Wimbledon-eindstryd van alle tye met 7-6, 1-6, 7-6, 4-6 en 13-12 gewen. Federer het die eerste, en wat sommige (aanvanklik) as die beste stel van die toernooi beskryf het, 6-7 verloor. Hy het egter die tweede stel oorheers en met 6-1 gewen. Djokovic het daarna die derde stel gewen, net om weer die vierde stel af te staan. Die vyfde en beslissende stel het twee ure en twee minute geduur en Djokovic het kop gehou om 13-12 te wen. Hy het die valbylstryd 7-3 gewen. Tog het Federer sy kanse gehad, maar hy het twee kampioenskapspunte in die water gesmyt en toegekyk hoe die jonger Djokovic terugbaklei het. Om die wedstryd in vier woorde op te som: Dit was absoluut briljant. Dit het al die bestanddele van ’n titaniese eindstryd gehad – drama, kanniedood-vasberadenheid, talent, deursettingsvermoë en die verstommende reaksies wat net ’n finaal tussen die eerste en tweede gekeurde spelers kan opdis. “Ek sal maar probeer om van dié wedstryd te vergeet,” het Federer ná die tyd geskerts. “Ek het wel my kanse gehad, maar goeiste Novak, dit was ’n kookwaterstryd. Ek hoop terselfdertyd ek kan ander 37-jariges inspireer dat dit nog hoegenaamd nie die einde van jou storie is nie.” Djokovic het op sy beurt gesê dat dit hartseer is dat iemand moes verloor het. “Dit voel half onwerklik om terug te kom nadat jy twee kampioenskapspunte teen jou naam het,” het die wêreld-nommer-een gesê. “Roger het gesê hy wil ander inspireer om te glo dat hulle só goed kan speel op 37-jarige ouderdom. Wel, ek is een van diegene wie hy inspireer.” Simona Halep van Roemenië het Saterdag in die eindstryd van die vroue-enkelspel die 37-jarige Serena Williams van die VSA met 6-2, 6-2 van die baan gevee. Lees meer.